Diari Oficial de la Generalitat Valenciana


Sumari del DOGV 8038, del 12-05-2017 (2017/4081)

RESOLUCIÓ de 3 de maig de 2017, del president de l'Agència Valenciana del Turisme, per la qual es convoquen les ajudes per a l'any 2017 de l'Agència Valenciana del Turisme dirigides a empreses, associacions, federacions i fundacions, destinades a la millora de la competitivitat dels serveis i productes turístics de la Comunitat Valenciana.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8038

Data del DOGV
:   12-05-2017

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2017/4081


Data del document
:   03-05-2017

Organisme emissor
:   Agència Valenciana del Turisme

Tipus de document
:   Resolució

Anàlisi jurídica

 Descriptors 

:   * Agència Valenciana del Turisme
    * ajuda pública

RESOLUCIÓ de 3 de maig de 2017, del president de l'Agència Valenciana del Turisme, per la qual es convoquen les ajudes per a l'any 2017 de l'Agència Valenciana del Turisme dirigides a empreses, associacions, federacions i fundacions, destinades a la millora de la competitivitat dels serveis i productes turístics de la Comunitat Valenciana. [2017/4081]  
El turisme constitueix un sector estratègic de la Comunitat Valenciana com ho demostra la seua aportació al producte interior brut regional, a la generació d'ocupació, a la diversificació sectorial i a la cohesió territorial.  
Per a contribuir a aconseguir aquests objectius i assegurar la competitivitat de la Comunitat Valenciana com a destinació turística de referència, la Generalitat incentiva, a través de l'Agència Valenciana del Turisme, el desenvolupament de projectes tendents a millorar la competitivitat dels serveis i productes turístics i a contribuir al desenvolupament sostenible i responsable de l'activitat turística en el territori, per tal de contribuir, així mateix, a la creació de producte turístic singular i al posicionament de la nostra destinació en els mercats internacionals.  
Amb aquesta finalitat, i responent als objectius i directrius establits en el Pla estratègic de subvencions 2017-2019 (Resolució de 21 de febrer de 2017, del secretari autonòmic de l'Agència Valenciana del Turisme (DOGV 27.03.2017) en l'annex I de la present resolució s'inclouen els programes d'actuació de l'Agència Valenciana del Turisme per a l'any 2017 dirigits a:  
- Empreses turístiques de la Comunitat Valenciana.  
- Federacions, fundacions, associacions i empreses organitzadores d'activitats esportives i culturals d'impacte turístic internacional que se celebren a la Comunitat Valenciana.  
- Associacions i empreses que desenvolupen actuacions de promoció i comercialització de productes turístics de la Comunitat Valenciana.  
  
Cada programa inclou les actuacions a incentivar, i destaquen l'impuls a aquelles que contribuïsquen a l'adequació de l'oferta turística als nous requeriments de la demanda per mitjà de l'adequació de les instal·lacions, la racionalització de recursos naturals, el foment del turisme inclusiu i el posicionament de les nostres destinacions i productes per mitjà d'actuacions de difusió, promoció i comercialització.   
Aquestes ajudes es convoquen en virtut del Decret 4/2017, de 31 de març, del president de la Generalitat, pel qual s'aproven les bases reguladores de les ajudes dirigides al sector turístic de la Comunitat Valenciana.  
Complint el que disposa l'article 3.4 del Decret 147/2007, de 7 de setembre, del Consell, aquesta convocatòria ha sigut objecte d'informe previ a la Direcció General de Finançament i Fons Europeus de la Conselleria d'Hisenda i Model Econòmic, que justifica la no-subjecció d'aquesta a la Política de la Competència de la Unió Europea.  
En exercici de les facultats assignades pel Decret 209/2004, de 8 d'octubre, del Consell, pel qual s'aprova el Reglament de l'Agència Valenciana del Turisme, i vista la proposta, de data 2 de maig de 2017, de la directora de l'Agència Valenciana del Turisme i de conformitat amb aquesta, resolc:  
  
Article 1. Objecte  
La present resolució té per objecte convocar les ajudes de l'Agència Valenciana del Turisme per a l'exercici 2017, destinades a empreses, associacions, federacions i fundacions que complisquen amb el que estableix l'article 2.1.a i b del Decret 4/2017, de 31 de març, que despleguen projectes d'interés turístic i s'emmarquen en els programes que es detallen en l'annex I a aquesta resolució.  
  
  
Article 2. Marc normatiu  
1. Les ajudes convocades per mitjà de la present resolució es concediran, d'acord amb el que estableix el Decret 4/2017, de 31 de març, del president de la Generalitat, pel qual s'aproven les bases reguladores de les ajudes dirigides al sector turístic de la Comunitat Valenciana, publicat en el Diari Oficial de la Generalitat Valenciana número 8014, del dia 4 d'abril de 2017; la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions (DOCV 7464, 12.02.2015), així com el que disposen la Llei 38/2003, de 17 de novembre, general de subvencions (BOE 276, 18.11.2003), i el Reial decret 887/2006, de 21 de juliol, pel qual s'aprova el Reglament de la Llei general de subvencions (BOE 176, 25.07.2006) i en la resta de la normativa vigent aplicable.  
2. Conformitat amb la normativa europea sobre ajudes públiques:  
a) Les ajudes convocades per aquesta resolució quedaran subjectes a les disposicions del Reglament (UE) número 1407/2013 de la Comissió, de 18 de desembre de 2013 (DOUE L 352, de 24.12.2013), relatiu a l'aplicació dels articles 107 i 108 del Tractat a les ajudes de minimis, i queden per tant exemptes de l'obligació de notificació prèvia a la Comissió Europea establida en l'article 108, apartat 3, del Tractat de Funcionament de la Unió Europea, atés que no reuneixen tots els criteris establits en l'article 107.1 del dit tractat, i quedaran subjectes a les condicions establides en el mencionat reglament d'ajudes de minimis.  
  
L'import total de les ajudes de minimis concedides per un estat membre a una única empresa no excedirà de 200.000 euros durant qualsevol període de tres exercicis fiscals.  
b) Aquesta convocatòria ha sigut objecte d'informe previ a la Direcció General de Finançament i Fons Europeus de la Conselleria d'Hisenda i Model Econòmic, i compleix d'aquesta manera amb el que disposa l'article 3, paràgraf 4, del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques (DOCV 5596, d'11.09.2007).  
  
  
Article 3. Línies pressupostàries  
1. La concessió de les ajudes previstes en la present convocatòria està condicionada a l'existència de crèdit adequat i suficient en el pressupost de l'Agència Valenciana del Turisme per a l'any 2017.  
2. Les línies de crèdit i l'import global màxim destinat a les ajudes previstes en la present convocatòria segons consta en la Llei de pressupostos de la Generalitat per a 2017 amb destinació a l'Agència Valenciana del Turisme són les següents:  
a) Per al programa 1: Foment de la competitivitat empresarial: 800.000 euros a càrrec de la línia pressupostària S0000958, «Foment de la competitivitat empresarial», del capítol VII.  
b) Per al programa 2: Suport a activitats esportives i culturals d'impacte turístic internacional: 340.000 euros a càrrec de la línia pressupostària S0000811, «Suport a activitats esportives i culturals d'impacte turístic internacional», del capítol IV.  
c) Per al programa 3: Impuls al màrqueting de producte turístic de la Comunitat Valenciana: 263.000 euros a càrrec de la línia pressupostària S0000835, «Impuls al màrqueting de producte turístic de la Comunitat Valenciana», del capítol IV.  
Aquests imports inicialment destinats a cada programa podran estar incrementats per una generació, una ampliació o una incorporació de crèdit en qualsevol moment anterior a la resolució de concessió i amb l'objecte d'atendre un nombre més gran de sol·licituds, mitjançant una resolució del president de l'Agència Valenciana del Turisme, sense establir un nou termini de presentació de sol·licituds i no es requerirà una nova convocatòria, tal com estableix l'article 5.8 del Decret 4/2017, de 31 de març.  
  
Article 4. Beneficiaris i requisits bàsics dels projectes subvencionables  
  
1. Podran acollir-se als programes d'ajudes que es recullen en l'annex I d'aquesta resolució:  
a) Empreses turístiques, sempre que estiguen degudament inscrites al Registre General d'Empreses, Establiments i Professions Turístiques de la Comunitat Valenciana a la data de presentació de la sol·licitud.  
  
b) Federacions, fundacions, associacions i empreses organitzadores d'activitats esportives i culturals d'interés turístic que se celebren a la Comunitat Valenciana.  
c) Associacions i empreses, que desenvolupen actuacions de promoció i comercialització de productes turístics de la Comunitat Valenciana.  
2. Els projectes subvencionables estaran condicionats a:  
a) Que les condicions per a ser beneficiari es mantinguen fins al moment del pagament de la subvenció.  
b) No podran accedir a la condició de beneficiari de les ajudes regulades en aquesta resolució, aquells en els quals concórrega alguna de les circumstàncies previstes en els apartats 2 i 3 de l'article 13 de la Llei 38/2003, de 17 de novembre.  
c) Aquestes ajudes no són compatibles amb la col·laboració que articule l'Agència València del Turisme, via línies nominatives de subvenció, per al mateix objecte i beneficiari.  
d) No es contemplaran ajudes per a projectes el cost subvencionable dels quals siga inferior al que es determine en l'annex I per a cada programa.  
e) Les actuacions que se subvencionen en el marc de la present convocatòria no podran haver-se iniciat amb anterioritat al dia 1 de gener de 2017.  
f) En cap cas l'import de la subvenció unit al d'altres possibles subvencions, ingressos o recursos per a la mateixa finalitat, procedents de qualsevol administració o ens públic o privat, podrà superar el cost de l'activitat subvencionada.  
3. L- import màxim d'ajuda global per beneficiari dels programes d'aquesta resolució serà de 100.000 euros.  
Amb caràcter extraordinari i únicament per al programa 1, «Foment de la competitivitat empresarial», podrà contemplar-se la plurianualitat de l'ajuda el cost subvencionable de la qual siga superior a 100.000 euros, i queda condicionat l'import corresponent a la segona anualitat a l'existència de crèdit adequat i suficient en els pressupostos que l'Agència Valenciana del Turisme tinga consignats en 2018.  
  
  
Article 5. Sol·licituds d'ajuda, lloc i termini de presentació  
1. Les persones interessades hauran de presentar una instància de sol·licitud degudament omplida, per mitjà del model que figura en l'annex II d'aquesta resolució, disponible igualment en l'adreça d'internet:  
http://www.gva.es/downloads/publicados/IN/25233\_BI.pdf  
2. El termini de presentació de sol·licituds serà de vint dies naturals comptats des de l'endemà de la publicació de l'extracte de la resolució de convocatòria en el Diari Oficial de la Generalitat Valenciana.  
  
3. Les sol·licituds, junt amb la documentació detallada en l'article 6, es presentaran únicament per via telemàtica, a través de l'adreça d'internet:  
- Per al programa 1, Foment de la competitivitat empresarial:  
http://www.gva.es/va/inicio/procedimientos'id\_proc=2507  
€ Per al programa 2, Suport a activitats esportives i culturals d'impacte turístic internacional:  
http://www.gva.es/va/inicio/procedimientos'id\_proc=17549  
€ Per al programa 3, Impuls al màrqueting de producte turístic de la Comunitat Valenciana:  
http://www.gva.es/va/inicio/procedimientos'id\_proc=2500  
3.1. Els sol·licitants amb personalitat jurídica i les entitats sense personalitat jurídica hauran de presentar, a través del seu representant, les sol·licituds i la documentació únicament per via telemàtica, de conformitat amb allò que disposa l'article 14.2 de la Llei 39/2015, d'1 d'octubre, del procediment administratiu comú de les administracions públiques.  
3.2. Les persones físiques podran optar per presentar la sol·licitud i documentació per via telemàtica, d'acord amb el que preveu l'apartat anterior, o bé presentar-la:  
- Als registres dels serveis territorials de Turisme d'Alacant, Castelló o València, si es dirigeixen al programa 1, «Foment de la Competitivitat Empresarial».  
- A la seu central de l'Agència Valenciana del Turisme, si es dirigeixen al programa 2, «Suport a Activitats Esportives i Culturals d'Impacte Turístic Internacional», i programa 3, «Impuls al Màrqueting de Producte Turístic de la Comunitat Valenciana».  
Així mateix, podran utilitzar qualsevol mitjà dels previstos en l'article 16.4 de la Llei 39/2015, d'1 d'octubre, tenint en compte que si la sol·licitud es presenta en una oficina de correus haurà de fer-se en sobre obert perquè siga datada i segellada en la dita oficina abans de ser certificada.  
4. La presentació telemàtica requerirà que el sol·licitant dispose de firma electrònica avançada, i caldrà utilitzar qualsevol dels sistemes de firma electrònica admesos en la seu electrònica de la Generalitat, entre aquests el certificat electrònic emés per l'Agència Valenciana de Certificació.  
De la mateixa manera, la tramitació electrònica la podrà realitzar un representant autoritzat donat d'alta en el Registre Electrònic de Representació de la Generalitat, segons l'article 34 i següents del Decret 220/2014, de 12 de desembre, del Consell, i els articles 5 i següents de la Llei 39/2015, d'1 d'octubre.  
5. La presentació de les sol·licituds fora del termini establit, la no-utilització del model d'imprés normalitzat d'ús obligatori o la no-presentació per via telemàtica, en el cas que el sol·licitant estiga subjecte a l'apartat 2 de l'article 14 de la Llei 39/2015, d'1 d'octubre, seran causes d'inadmissió de les sol·licituds d'ajuda.  
  
Article 6. Documentació que ha d'acompanyar a la instància de sol·licitud  
1. Amb caràcter general, totes les sol·licituds d'ajuda hauran d'anar acompanyades de la documentació següent:  
a) Quan es tracte d'una persona jurídica, s'haurà d'aportar documentació acreditativa de la identificació (fotocòpia CIF), així com de la constitució de l'empresa o entitat, consistent en fotocòpia de l'escriptura de constitució/estatuts actualitzada i acreditació de la inscripció en el registre corresponent.  
Haurà d'aportar-se, així mateix, la documentació acreditativa del poder de representació de la persona que firma la sol·licitud, sempre que aquesta circumstància no estiga inclosa en la documentació esmentada en el paràgraf anterior.  
b) Alta, o últim rebut de l'Impost d'Activitats Econòmiques (IAE), completat amb una declaració responsable de no haver-se donat de baixa en la matrícula de l'esmentat impost. Quan el sol·licitant estiga exempt de l'esmentat impost, acreditarà aquesta circumstància per mitjà de declaració responsable.  
c) Si escau, acord de reconeixement d'exempció de l'IVA dictat per l'Agència Estatal d'Administració Tributària, junt amb una declaració responsable de vigència de les circumstàncies que van permetre l'exempció.  
d) Declaració responsable, que s'omplirà utilitzant l'imprés normalitzat denominat Declaració responsable, que figura en l'annex III d'aquesta resolució i disponible en l'adreça d'internet:  
  
http://www.gva.es/downloads/publicados/IN/25026\_BI.pdf,  
que contindrà el pronunciament exprés sobre les qüestions següents:  
  
- Que el sol·licitant no està incurs en les prohibicions per a obtindre la condició de beneficiari, establides en l'article 13, apartat 2 i següents, de la Llei 38/2003, de 17 de novembre.  
- Que el sol·licitant es compromet al compliment de les obligacions dels beneficiaris de subvencions establides en l'article 14 de la Llei 38/2003, de 17 de novembre, i en les establides en el Decret 4/2017, de 31 de març.  
- Que el sol·licitant no s'ha donat de baixa en la matrícula de l'Impost d'Activitats Econòmiques (IAE).  
- Que el sol·licitant està exempt de l'Impost d'Activitats Econòmiques (IAE).  
- En el cas d'aportar acord de reconeixement d'exempció de l'IVA dictat per l'Agència Estatal d'Administració Tributària, declara que segueixen vigents les circumstàncies que van permetre l'exempció.  
- Compromís que seran a càrrec del sol·licitant la tramitació, l'obtenció de permisos i les llicències, despeses, impostos de qualsevol classe, així com, si és el cas, la realització de quants tràmits de caràcter tècnic i de gestió del projecte resulten necessaris per a la seua execució, d'acord amb la normativa aplicable.  
- Compromís de notificar a l'Agència Valenciana del Turisme qualsevol modificació que es produïsca en l'actuació a desenvolupar durant la tramitació de l'expedient de subvenció.  
- Que compleix amb la normativa sobre integració laboral de persones amb discapacitat (o si és el cas, l'exempció de la dita obligació), d'acord amb el que preveu la Llei 11/2003, de 10 d'abril, de la Generalitat Valenciana, sobre l'Estatut de les Persones amb Discapacitat.  
- Declaració de totes les ajudes de minimis rebudes en l'exercici fiscal en curs i en els dos exercicis anteriors subjectes al Reglament 1407/2013 de la Comissió, de 18 de desembre de 2013, o a altres reglaments de minimis.  
- Sol·licitud i/o obtenció d'altres ajudes procedents d'altres administracions o ens públics o privats per als mateixos costos subvencionables, així com d'altres ajudes públiques concedides en virtut d'un reglament d'exempció o d'una decisió adoptada per la Comissió Europea.  
  
- En el cas que el projecte consistisca en inversió, declaració dels extrems arreplegats en l'annex I, programa 1, número 5.  
- En el supòsit de concórrer l'excepció determinada en relació a la presentació de tres pressupostos, declaració que acredite la dita circumstància.  
e) Memòria descriptiva i econòmica de l'actuació en els termes que s'especifiquen per a cada programa. S'omplirà l'imprés normalitzat denominat Memòria descriptiva i econòmica, que figura en l'annex IV d'aquesta resolució i disponible en l'adreça d'internet:  
  
http://www.gva.es/downloads/publicados/IN/25278\_BI.pdf  
f) Pressupostos emesos pels proveïdors relatius a l'actuació a realitzar amb desglossament detallat per partides de despesa corresponents a l'actuació per a la qual se sol·licita l'ajuda. Haurà d'especificar detalladament el nombre i naturalesa dels elements a instal·lar o adquirir i el seu cost unitari. Haurà de tindre en compte, de conformitat amb l'article 31.3 de la Llei 38/2003, de 17 de novembre, el següent:  
- Quan l'import de la despesa subvencionable siga igual o superior a la quantia de 50.000 euros de cost per execució d'obra, o de 18.000 euros en el supòsit de subministrament de béns d'equip o prestació de serveis per empreses de consultoria o assistència tècnica, el beneficiari haurà de sol·licitar, com a mínim, tres ofertes de diferents proveïdors, amb caràcter previ a l'adquisició del compromís per a l'obra, prestació del servei o l'entrega del bé, llevat que per les especials característiques de les despeses subvencionables no hi haja en el mercat suficient nombre d'entitats que ho realitzen, subministren o presten. Aquesta circumstància haurà de ser acreditada pel sol·licitant de l'ajuda per mitjà de l'ompliment de l'apartat corresponent de l'imprés de declaració responsable.  
- L'elecció entre les ofertes presentades, que hauran d'aportar-se junt amb la sol·licitud de la subvenció, es realitzarà d'acord amb criteris d'eficiència i economia, i s'haurà de justificar expressament en una memòria l'elecció, quan no recaiga en la proposta econòmica més avantatjosa.  
Els imports de les partides que componen el pressupost hauran d'estar valorats a preus de mercat. Els dits imports podran ser revisats per a ajustar la seua valoració, d'acord amb el que estableix l'article 33 de la Llei 38/2003, de 17 de novembre.  
g) Qüestionari i documentació relatius als criteris de valoració, segons imprés normalitzat que figura en l'annex V d'aquesta resolució, disponible en l'adreça d'internet:  
http://www.gva.es/downloads/publicados/IN/25967\_BI.pdf  
h) Model de domiciliació bancària, segons imprés normalitzat disponible en  
http://www.gva.es/downloads/publicados/IN/07941\_VA.pdf,  
així com certificat de l'entitat bancària acreditatiu de la titularitat del compte. En el cas que el compte bancari designat estiga donat d'alta en l'Agència Valenciana del Turisme, confirmeu les dades del dit compte en l'imprés de sol·licitud.  
2. Documentació relativa als criteris de valoració:  
a) Còpia dels certificats de qualitat, gestió mediambiental, accessibilitat universal o intel·ligència turística vigents, en el cas de disposar d'algun.  
b) Un exemplar o justificació gràfica del material de difusió relatiu a l'àmbit d'actuació de l'activitat a subvencionar.  
3. Amb independència de la documentació mencionada en els apartats anteriors i en funció del tipus de projecte a desenvolupar, s'haurà d'aportar la documentació específica que per a cada programa figura en l'annex I a aquesta resolució.  
4. En cap cas es considerarà despesa subvencionable l'IVA, llevat que el sol·licitant aporte junt amb la sol·licitud el corresponent acord de reconeixement de l'exempció dictat per l'Agència Estatal d'Administració Tributària, junt amb una declaració responsable de vigència de les circumstàncies que van permetre l'exempció.  
5. De conformitat amb el que estableix l'article 23.5 de la Llei 38/2003, de 17 de novembre, examinada la documentació aportada, si aquesta no reuneix els requisits exigits, es requerirà la persona interessada perquè en un termini improrrogable de 10 dies hàbils esmene la falta o acompanye els documents preceptius, amb indicació que si així no ho fa, es considerarà que desisteix de la seua sol·licitud, prèvia resolució que haurà de ser dictada en els termes que preveu l'article 21 de la Llei 39/2015, d'1 d'octubre.  
6. També es podran requerir del sol·licitant qualssevol altres dades, documents i informes complementaris que resulten necessaris per a la resolució de l'expedient.  
  
Article 7. Criteris de valoració de sol·licituds  
Les ajudes es concediran en règim de concurrència competitiva, de conformitat amb els criteris de valoració que es detallen a continuació i mentre hi haja disponibilitat pressupostària adequada i suficient. La puntuació màxima a aconseguir per projecte és de 20 punts.  
1. Criteris generals de valoració de sol·licituds: es podrà obtindre una puntuació màxima de 10 punts.  
a) Certificat/distinció d'excel·lència de què dispose l'establiment o el sol·licitant: la puntuació d'aquest apartat serà com a màxim de 2 punts. S'assignarà atenent els criteris establits en un dels subapartats següents:  
a).1. Que tinga en vigor un certificat de qualitat, gestió mediambiental, accessibilitat universal o intel·ligència turística: 0,50 punts per cada certificat vigent aportat.  
a).2. Que tinga en vigor un distintiu SICTED (Sistema Integral de Qualitat Turística en Destinacions): 0,25 punts.  
En funció del programa a què es presente la sol·licitud els certificats d'excel·lència i distintius SICTED seran:  
- Per al programa 1: «Foment de la competitivitat empresarial», els que tinga en vigor l'establiment objecte de l'ajuda.  
- Per al programa 2 i 3: «Suport a activitats esportives i culturals d'impacte turístic internacional», i «Impuls al màrqueting de producte turístic de la Comunitat Valenciana», els que tinga en vigor el sol·licitant.  
b) Adhesió al Codi Ètic Mundial del Turisme de l'OMT o document equivalent en l'àmbit de la Comunitat Valenciana: la puntuació d'aquest apartat serà com a màxim d'1 punt i s'assignarà de la manera següent:  
  
- Si el sol·licitant ha subscrit el Codi Ètic del Turisme Valencià, document disponible en l'adreça d'internet www.turisme.gva.es: 1 punt.  
  
c) Material de difusió de l'establiment o projecte: la puntuació d'aquest apartat serà com a màxim de 2 punts i s'assignaran de la manera següent:  
c).1. Existència de material de difusió de l'establiment o del projecte: 1 punt.  
c).2. Utilització d'idiomes. Si en el material de difusió s'utilitzen altres idiomes diferents dels oficials de la Comunitat Valenciana se li assignarà de forma no acumulativa la màxima puntuació que corresponga entre les següents:  
- Utilització d'un idioma diferent dels oficials de la Comunitat Valenciana: 0,5 punts.  
- Utilització de dos o més idiomes diferents dels oficials de la Comunitat Valenciana: 1 punt.  
d) Nombre d'habitants del municipi on es realitze el projecte: la puntuació d'aquest apartat serà com a màxim de 3 punts en funció al nombre d'habitants del municipi on es realitze el projecte o actuació, distribuïts segons les franges de població següents:  
- Municipis amb població fins a 2.000 habitants: 3 punts.  
- Municipis amb població entre 2.001 i 5.000 habitants: 2,5 punts.  
- Municipis amb població entre 5.001 i 10.000 habitants: 2 punts.  
- Municipis amb població superior a 10.001 habitants: 1,5 punts.  
Dada segons les xifres de població oficials publicades per l'INE en l'última revisió del padró prèvia a la data de presentació de la sol·licitud o organisme anàleg, en el cas que l'actuació se celebre a l'estranger.  
  
En el cas que l'actuació afecte uns quants municipis, la dada es prendrà de la mitjana aritmètica de les poblacions dels municipis.  
  
e) Àmbit territorial del projecte o l'actuació: la puntuació d'aquest apartat serà com a màxim d'1 punt i s'assignarà de la manera següent:  
  
- Si la totalitat o part de l'actuació a realitzar es desenvolupa només en un municipi: 0,5 punts.  
- Si la totalitat o part de l'actuació a realitzar es desenvolupa en un àmbit territorial superior al municipi: 1 punt.  
f) Participació en la plataforma Travel Open Apps: la puntuació d'aquest apartat serà com a màxim/ d'1 punt.  
- Si el sol·licitant participa en la plataforma Travel Open Apps: 1 punt.  
2. Criteris relacionats amb l'interés turístic i el grau de desenvolupament del projecte presentat per a cada programa: es podrà obtindre una puntuació màxima de 8 punts. Es valoraran en funció als criteris que s'arrepleguen en l'annex I de la present resolució per a cada programa.  
3. Criteris socials: la puntuació d'aquest apartat serà com a màxim de 2 punts i s'assignaran de la manera següent:  
a) Creació d'ocupació per a persones amb un grau de discapacitat igual o superior al 33 %: si el sol·licitant acredita la creació d'ocupació per a persones amb un grau de discapacitat igual o superior al 33 %: 0,5 punts.  
b) Aplicació de mesures d'integració i igualtat de gènere: si el sol·licitant acredita l'aplicació de mesures d'integració i igualtat de gènere: 0,5 punts.  
c) Existència d'un pla de responsabilitat social corporativa: si el sol·licitant acredita que disposa d'un pla de responsabilitat social corporativa, que incloga mesures encaminades a la millora social, econòmica o ambiental en la seua organització i l'entorn sobre el qual actua: 1 punt.  
  
El sol·licitant haurà de reunir les condicions que donen dret a obtindre la puntuació corresponent a aquests criteris en la data de finalització del termini de presentació de sol·licituds.  
  
Taula resum dels criteris de valoració de les sol·licituds  
  
1. Criteris generals: 10 punts  
a) Certificat/distinció d'excel·lència del qual dispose l'establiment o el sol·licitant.  
b) Adhesió al Codi Ètic Mundial del Turisme de l'OMT o document equivalent en l'àmbit de la Comunitat Valenciana.  
c) Material de difusió.  
d) Nombre d'habitants del municipi on es realitze el projecte.  
e)Àmbit territorial del projecte o l'actuació.  
f) Participació en la plataforma Travel Open Apps.   
2 punts  
  
1 punt  
2 punts  
3 punts  
1 punt  
1 punt  
2. Criteris relacionats amb l'interés turístic i el grau de desenvolupament del projecte presentat a cada programa dels que figuren en l'annex I a aquesta resolució.   
8 punts  
3. Criteris socials 2 punts  
a) Creació d'ocupació per a persones amb un grau de discapacitat igual o superior al 33%.  
b) Aplicació de mesures d'integració i igualtat de gènere.  
c) Existència d'un pla de responsabilitat social corporativa.   
0,5 punts  
0,5 punts  
1 punt  
Total puntuació 20 punts  
  
  
  
Article 8. Tramitació de sol·licituds  
1. L'òrgan instructor de les ajudes acollides a la present resolució serà el Servei de Planificació i Estratègia Turística de l'Àrea de Competitivitat Turística.  
2. Una vegada avaluades i informades les sol·licituds per l'òrgan instructor d'acord amb els criteris establits, es donarà trasllat d'aquestes a la Comissió d'Avaluació d'Ajudes que, després de l'anàlisi del procediment seguit, determinarà l'import de les subvencions d'acord amb la consignació pressupostària que s'establisca per a cada programa.  
  
Serà requisit imprescindible per a optar a les presents ajudes haver obtingut una puntuació mínima de 8 punts, dels quals, almenys 4, hauran de correspondre als criteris relacionats amb l'interés turístic i el grau de desenvolupament del projecte establits en cada programa. Les sol·licituds que l'incomplisquen s'informaran denegades.  
3. Les sol·licituds que complisquen amb l'esmentat requisit s'ordenaran de major a menor puntuació. Establit l'esmentat ordre s'aplicarà el percentatge d'ajuda que corresponga segons cada programa.  
4. En el supòsit que efectuades les operacions descrites, el crèdit pressupostari siga insuficient per a atendre totes les sol·licituds que figuren en l'ordre de prelació i es produïsca la circumstància que l'últim sol·licitant que obtinga subvenció haja obtingut la mateixa puntuació que els immediatament següents en l'esmentat ordre, tindran preferència en l'adjudicació aquells sol·licitants que acrediten que amb anterioritat a la data de publicació d'aquesta convocatòria han ocupat major percentatge de persones treballadores amb discapacitat en relació amb les seues respectives plantilles, o bé que es comprometen a contractar un percentatge major de persones treballadores amb discapacitat durant l'àmbit temporal de l'ajuda o subvenció.  
5. La Comissió d'Avaluació d'Ajudes, a través de la persona titular de la direcció de l'Agència Valenciana del Turisme, elevarà proposta de concessió o denegació d'ajudes al president de l'Agència Valenciana del Turisme que resoldrà sobre aquestes.  
6. La Comissió d'Avaluació d'Ajudes tindrà la composició següent:  
  
a) Presidència: exercirà la presidència la persona que ostente la direcció de l'Àrea de Competitivitat Turística.  
b) Vocals: exerciran de vocals les persones que ostenten:  
- La direcció del Servei de Planificació i Estratègia Turística.  
- La direcció de la Unitat de Competitivitat, que exercirà així mateix la secretaria de la Comissió d'Avaluació.  
- La direcció del Servei de Màrqueting en Línia i Publicitat.  
- La direcció del Servei de Programació i Gestió Econòmica.  
- La direcció del Servei Jurídic i de Contractació.  
- Les direccions dels serveis territorials de Turisme d'Alacant, Castelló i València.  
En cas de vacant, absència o malaltia dels membres de la Comissió, aquests podran ser substituïts per altres, designats pels titulars d'entre el personal tècnic dels seus respectius departaments.  
Per raó dels projectes i actuacions a avaluar, la Comissió podrà comptar amb la presència de tècnics especialistes i assessors en la matèria corresponent, els quals tindran veu, però no vot, en l'esmentada comissió.  
  
Article 9. Resolució de concessió o denegació d'ajudes  
1. Al president de l'Agència Valenciana del Turisme competeix resoldre el procediment de concessió d'ajudes.  
2. Les resolucions de concessió fixaran expressament la quantia i incorporaran, si és el cas, les condicions i obligacions que afecten el desenvolupament del projecte o activitat.  
3. En cas que la resolució procedent siga denegatòria, haurà de detallar-se el motiu o motius que la determinen.  
4. Tant les propostes de resolució com les resolucions es notificaran a les persones interessades en els termes que preveuen els articles 40 i següents de la Llei 39/2015, d'1 d'octubre.  
5. Quan l'elevat nombre de persones interessades així ho aconselle, la notificació podrà ser substituïda per la publicació en el Diari Oficial de la Generalitat Valenciana, de conformitat amb el que estableix l'article 45 de l'esmentada Llei 39/2015, d'1 d'octubre.  
6. D'acord amb el que estableix l'article 25.4 de la Llei 38/2003, de 17 de novembre, el termini màxim per a resoldre i notificar la resolució serà de sis mesos des de la publicació de la convocatòria en el Diari Oficial de la Generalitat Valenciana. El dit termini podrà suspendre's per qualsevol de les causes previstes en l'article 22 i 25.2 de la Llei 39/2015, d'1 d'octubre.  
7. Transcorregut l'esmentat termini sense haver-se notificat la resolució a les persones interessades, podrà entendre's desestimada la sol·licitud de concessió d'ajuda, en els termes que preveu l'article 25.5 de la Llei 38/2003, de 17 de novembre.  
8. Les resolucions a què es refereixen els paràgrafs anteriors esgoten la via administrativa i contra aquestes podrà interposar-se un recurs contenciós administratiu davant dels jutjats contenciosos administratius de València, en el termini de dos mesos a comptar de l'endemà de la notificació de la resolució corresponent. No obstant això, i amb caràcter potestatiu, podrà interposar-se un recurs de reposició davant de l'òrgan que va dictar l'acte en el termini d'un mes a comptar de l'endemà de la notificació de la resolució corresponent.  
Article 10. Obligacions dels beneficiaris  
1. Complir amb quantes obligacions s'estableixen en la Llei 38/2003, de 17 de novembre, i entre aquestes les assenyalades en els articles 13 i 14 d'aquesta, en el Decret 4/2017, de 31 de març, així com en qualsevol altra disposició en vigor, aplicable a aquestes ajudes.  
2. Respectar la normativa mediambiental vigent, de manera que s'assegure el desenvolupament dels objectius del projecte subvencionat dins d'un marc de desenvolupament sostenible i del foment a la protecció i millora del medi ambient, tal com s'arreplega en l'article 11 del Tractat de Funcionament de la Unió Europea. En especial, el projecte objecte d'ajuda haurà de sotmetre's al procediment d'avaluació d'impacte ambiental (EIA) en els supòsits arreplegats en la Llei 21/2013, de 9 de desembre, d'avaluació ambiental (BOE 296, d'11.12.2013) i en el Decret 162/1990, de 15 d'octubre, pel qual s'aprova el Reglament per a l'execució de la Llei 2/1989, de 3 de març, d'impacte ambiental de la Comunitat Valenciana (DOCV 1412, 30.10.1990). Així mateix, haurà de complir, si és el cas, amb les obligacions establides en la Llei 6/2014, de 25 de juliol, de la Generalitat, de prevenció, qualitat i control ambiental d'activitats a la Comunitat Valenciana (DOCV 7329, 31.07.2014).  
  
3. En el supòsit que l'actuació subvencionada consistisca en una inversió que implique la realització d'obres, haurà de disposar de la llicència municipal d'obres corresponent o declaració responsable que la substituïsca, si és el cas.  
4. Haurà de notificar a l'Agència Valenciana del Turisme qualsevol modificació que es produïsca en l'actuació a desenvolupar durant la tramitació de l'expedient de subvenció.  
5. Conservar els documents originals justificatius relacionats amb els projectes subvencionats o còpies certificades conformes amb els originals mentre puguen ser objecte de les actuacions de comprovació i control, en algun dels suports següents:  
- Fotocòpies de documents originals.  
- Microfitxes de documents originals.  
- Versions electròniques de documents originals.  
- Documents que només existisquen en versió electrònica.  
6. L'incompliment de qualsevol d'aquestes obligacions podrà donar lloc a la pèrdua del dret al cobrament i, si és el cas, al reintegrament de les ajudes percebudes i a l'exigència de l'interés de demora des del moment del pagament de la subvenció.  
  
Article 11. Publicitat de les ajudes  
1. L'Agència Valenciana del Turisme remetrà a la Base de Dades Nacionals de Subvencions, que opera com a sistema nacional de publicitat de subvencions, la informació sobre les subvencions concedides amb indicació de la convocatòria, el programa i crèdit pressupostari a què s'imputen, beneficiari, quantitat concedida i objectiu o finalitat de la subvenció, amb expressió dels distints programes o projectes subvencionats.  
2. L'Agència Valenciana del Turisme publicarà en la seua pàgina web, així com a través del Portal de Transparència de la Generalitat, informació de les subvencions concedides amb indicació del seu import, objectiu o finalitat i persones o entitats beneficiàries.  
3. El beneficiari haurà de donar l'adequada publicitat al caràcter públic del finançament de l'actuació subvencionada, per la qual cosa en totes les actuacions que resulten beneficiàries de les ajudes convocades, per mitjà de la present resolució, haurà de figurar el distintiu en què es faça constar que el projecte ha comptat amb la col·laboració de l'Agència Valenciana del Turisme, disponible en l'adreça d'internet:   
http://www.turisme.gva.es/opencms/opencms/turisme/es/contents/subvencion/distintivos.html.  
  
Article 12. Justificació de despeses  
1. La justificació de l'actuació objecte d'ajuda haurà de realitzar-se d'acord amb el projecte subvencionat i en els termes fixats en el respectiu programa i en la corresponent resolució de concessió de l'ajuda.  
  
La justificació s'efectuarà per mitjà de la presentació de la documentació que s'indica a continuació:  
a) Relació classificada de les despeses i inversions de l'activitat, i per a això s'ha d'omplir correctament l'imprés normalitzat denominat Compte justificatiu que figura en l'annex VI d'aquesta resolució i disponible en l'adreça d'internet:  
http://www.gva.es/downloads/publicados/IN/25059\_BI.pdf  
b) Memòria final de l'actuació justificativa de les activitats realitzades i els resultats obtinguts, i s'ha d'omplir correctament l'imprés normalitzat denominat Memòria final d'activitats i resultats que figura en l'annex VII d'aquesta resolució i disponible en l'adreça d'internet:  
  
http://www.gva.es/downloads/publicados/IN/25279\_BI.pdf.  
c) Justificació gràfica de l'actuació objecte de l'ajuda que acredite que aquesta s'ha realitzat de conformitat amb les especificacions i condicions establides en la resolució de concessió de l'ajuda.  
  
d) La documentació original probatòria de la despesa i l'acreditació dels pagaments realitzats s'efectuarà per mitjà de:  
d).1. Factures originals en format paper o electrònic justificatives de la despesa realitzada. Les esmentades factures hauran d'ajustar-se a l'actuació subvencionada i al pressupost aportat en la sol·licitud d'ajuda. Així mateix, hauran de complir els requisits establits en l'article 6 del Reial decret 1619/2012, de 30 de novembre, pel qual s'aprova el Reglament que regula les obligacions de facturació (BOE 289, d'1.12.2012), especialment allò que s'ha preceptuat en l'article 6.1.f, que estableix que les factures hauran d'incloure el desglossament dels preus unitaris de les operacions.  
Les factures originals, una vegada presentades, seran estampillades i tornades al beneficiari per l'òrgan instructor corresponent sense que puguen substituir-se els estampillats per etiquetes adhesives. No s'estampillaran les factures electròniques.  
d).2. Com a justificants de pagament s'admetran: resguards de transferències (si engloba diverses factures, s'haurà d'aportar la seua relació detallada), xecs i pagarés, en els termes següents:  
- Si la forma de pagament és una transferència bancària, aquesta es justificarà per mitjà de:  
· Les còpies dels resguards de les transferències realitzades amb una autentificació explícita de l'entitat bancària.  
· Còpia de l'extracte bancari del càrrec en compte corresponent a l'operació justificada, on es reflectisca el saldo anterior i posterior a aquesta.  
- Si la forma de pagament és el xec o pagaré, el document justificatiu consistirà en:  
· Una confirmació de recepció, firmada i segellada pel proveïdor, en la qual ha d'especificar-se la factura o documentació justificativa de la despesa a què correspon el pagament i la seua data, el número i la data del xec, i sota de la firma han d'aparéixer el nom i NIF de la persona que firma.  
· Còpia de l'extracte bancari del càrrec en el compte corresponent a l'operació justificada, on es reflectisca el saldo anterior i posterior a aquesta.  
La data del venciment del xec o pagaré ha de ser anterior a la data de compliment de les condicions establides en la resolució de concessió o de la justificació i ha d'haver-se pagat efectivament.  
e) Declaració responsable sobre l'obtenció d'alguna altra ajuda d'ens públic o privat per a la mateixa actuació, en el cas que s'haguera produït cap variació respecte a la declaració aportada amb la sol·licitud, amb indicació de l'organisme concedent i l'import de l'ajuda.  
f) Material gràfic en què figure el distintiu en què es fa constar que el projecte ha comptat amb la col·laboració de l'Agència Valenciana del Turisme tal com estableix l'article 11.3 d'aquesta resolució.  
  
g) Qualsevol altra documentació exigida per l'Agència Valenciana del Turisme que es considere necessària per a verificar el grau d'execució efectiva de les actuacions subvencionades, i la seua adequació a la finalitat per a la qual es va concedir la subvenció.  
2. No s'acceptaran com a justificants de realització del projecte o activitat les factures derivades de la contractació amb empreses o entitats vinculades al beneficiari de l'ajuda en els termes que preveu l'article 29 de la Llei 38/2003, de 17 de novembre. S'entendrà que hi ha vinculació quan es done algun dels supòsits de l'article 68.2 del Reial decret 887/2006, de 21 de juliol.  
3. La justificació de l'ajuda s'efectuarà en el termini que s'establisca en la resolució de concessió, que en cap cas serà posterior al 29 de desembre de 2017.  
Article 13. Pagament de les ajudes, pèrdua del dret al cobrament i reintegrament de l'ajuda concedida  
1. L'Agència Valenciana del Turisme procedirà al pagament de l'ajuda una vegada el beneficiari haja executat el projecte o actuació i sempre que haja complit totes les obligacions exigibles.  
2. En cas que l'import de cost subvencionable justificat de manera conforme siga inferior al cost subvencionable establit en la resolució de concessió, l'import de l'ajuda a lliurar disminuirà proporcionalment, i donarà lloc a la pèrdua parcial del dret al cobrament de la subvenció.  
  
3. En cas que el cost subvencionable justificat de manera conforme siga inferior a l'import mínim establit en cada programa dels contemplats en l'annex I d'aquesta resolució, perquè l'actuació siga subvencionable es produirà la pèrdua total del dret al cobrament de la subvenció concedida.  
4. L'alteració d'algunes de les característiques del projecte o activitat aprovats, l'incompliment de les condicions i els terminis establits en la resolució de concessió, la nul·la execució o execució parcial de la inversió, la falta o incompleta justificació de despeses efectivament realitzades i la concessió després de la presentació de la sol·licitud d'altres ajudes públiques o privades que en el seu conjunt excedisquen l'import del cost subvencionable de l'actuació, així com la concurrència de qualsevol altra causa de les previstes en l'article 37 de la Llei 38/2003, de 17 de novembre, en cas de no haver-se efectuat encara el pagament de l'ajuda, donarà lloc a la pèrdua del dret al cobrament, total o parcial, de l'ajuda.  
5. L'incompliment pel beneficiari de qualsevol dels requisits, les condicions i la resta de circumstàncies que van donar lloc a l'atorgament de l'ajuda, la variació de la finalitat de la inversió o actuació o la falta de justificació de la realització del projecte, així com la concurrència de qualsevol altra causa de les previstes en l'article 37 de la Llei 38/2003, de 17 de novembre, donarà lloc al reintegrament de les quantitats percebudes i l'exigència de l'interés de demora corresponent des del moment del pagament de l'ajuda fins a la data en què s'acorde la procedència del reintegrament.  
6. El procediment per a declarar la procedència del reintegrament (o, si és el cas, de la pèrdua del dret al cobrament) es regirà pel que estableix la Llei 39/2015, d'1 d'octubre, sense perjuí de les especialitats establides en la Llei 1/2015, de 6 de febrer, en la Llei 38/2003, de 17 de novembre, i en el Reglament d'aquesta aprovat pel Reial decret 887/2006, de 21 de juliol.  
  
Article 14. Control i inspecció  
1. L'Agència Valenciana del Turisme podrà, en tot moment, efectuar quantes actuacions de comprovació administrativa, material, de verificació de la inversió o realització de l'actuació objecte d'ajuda estimen necessàries.  
2. El beneficiari i els tercers relacionats amb l'objecte de la subvenció o la seua justificació estaran, així mateix, obligats a sotmetre's a les actuacions de comprovació i de control financer dels òrgans de fiscalització de la Generalitat en relació amb les subvencions o ajudes concedides.  
3. La comprovació material de l'efectiva realització de l'activitat subvencionada o del compliment de la finalitat es realitzarà per mitjà del corresponent pla de control que desenvolupe l'Agència Valenciana del Turisme, en el qual s'indicarà si l'obligació de comprovació arriba a la totalitat de les ajudes o bé a una mostra de les concedides i, en aquest últim cas, la seua forma de selecció.  
  
Article 15. Facultat per a dictar instruccions  
Es faculta la persona titular de la direcció de l'Agència Valenciana del Turisme per a dictar les disposicions i adoptar les mesures que considere oportunes per al desplegament i l'aplicació del que disposa la present resolució.  
Contra la present resolució, que posa fi a la via administrativa, podrà interposar-se un recurs contenciós administratiu davant dels jutjats contenciosos administratius de València, dins del termini de dos mesos comptats des de l'endemà de la seua publicació i, potestativament, podrà interposar-se un recurs de reposició davant del president de l'Agència Valenciana del Turisme, en el termini d'un mes, a comptar de l'endemà de la seua publicació, tot això de conformitat amb el que estableixen els articles 112, 123 i 124 de la Llei 39/2015, d'1 d'octubre, i els articles 8, 14 i 46 de la Llei 29/1998, de 13 de juliol, reguladora de la jurisdicció contenciosa administrativa.  
  
València, 3 de maig de 2017.- El president de l'Agència Valenciana del Turisme: Francesc Colomer Sánchez.  
  
  
ANNEX I  
  
PROGRAMA 1: FOMENT DE LA COMPETITIVITAT EMPRESARIAL  
Consignació: 800.000 euros; línia pressupostària S0000958; capítol VII.  
  
1. OBJECTE: incentivar el desenvolupament de projectes que contribuïsquen a la millora de la competitivitat dels serveis i productes turístics valencians en els mercats nacional i internacional, i contribuir així mateix a la desestacionalització i al desenvolupament sostenible, responsable i inclusiu de l'activitat turística de la Comunitat Valenciana.  
  
2. BENEFICIARIS: els establits en l'article 4.1.a de la present resolució: empreses turístiques, sempre que estiguen degudament inscrites en el Registre General d'Empreses, Establiments i Professions Turístiques de la Comunitat Valenciana a la data de presentació de la sol·licitud.  
Es consideraran empreses turístiques, les persones físiques o jurídiques propietàries o explotadores d'establiments hotelers, campaments de turisme, blocs o conjunts d'apartaments turístics, allotjaments rurals, de restauració, de turisme actiu, agències de viatge, d'oferta turística complementària inscrites en el Registre General d'Empreses, Establiments i Professions Turístiques de la Comunitat Valenciana a la data de presentació de la sol·licitud.  
Així mateix, podran ser beneficiàries les empreses gestores d'habitatges turístics, sempre que aquestes siguen propietat de l'empresa explotadora o, si no ho són, si hi ha entre titular i empresa explotadora un acord sobre l'obligació de destinar el bé al tràfic turístic durant un període que no podrà ser inferior a cinc anys.  
  
3. ACTUACIONES SUBVENCIONABLES:  
Només es consideraran subvencionables inversions en actius fixos nous.  
Cada sol·licitant podrà presentar una sol·licitud per establiment per a una única actuació entre els projectes d'inversió que s'indiquen a continuació:  
1. En l'impuls al turisme sostenible i responsable, per mitjà:  
a) D'inversions dirigides a la racionalització del consum de recursos naturals i a la minimització dels impactes ambientals generats pels establiments turístics valencians sobre el seu entorn, com ara:  
  
- Inversions destinades a la millora de l'eficiència energètica i hídrica dels establiments turístics: racionalització en consums d'aigua, aire condicionat, sistemes de control digital de temperatura i humitat.  
  
- Inversions destinades a la reducció de l'impacte de l'activitat turística sobre l'entorn: les encaminades a la reducció de contaminació acústica, lumínica i atmosfèrica; emissió de fums i eliminació de residus, sistemes de desinfecció complementària de les conduccions d'aigua dels establiments turístics.  
b) D'inversions en infraestructures i equipament orientades a la consecució d'un model ecoturístic sostenible.  
2. En l'impuls del turisme accessible i inclusiu, per mitjà:  
a) D'actuacions que faciliten l'accessibilitat i ús dels establiments turístics en condicions tendents a la igualtat de totes les persones amb discapacitat física, visual, auditiva, intel·lectual i orgànica dels clients, siguen quines siguen les seues limitacions, per mitjà de la incorporació de tecnologies dirigides a atendre les seues necessitats.  
b) D'inversions en obres o sistemes que faciliten l'accessibilitat a persones amb discapacitat per damunt dels requisits establits com a obligatoris en la legislació.  
3. En l'impuls de la innovació empresarial, per mitjà:  
D'actuacions que faciliten l'accés a les últimes aplicacions tècniques utilitzables en la indústria turística, fomentant així la innovació en els processos de negoci i l'exercici d'activitats d'R+D+I, com ara aplicacions per a dispositius mòbils enfocats a activitats turístiques; entorns multimèdia i de realitat virtual; programes de gamificació orientats a incrementar el coneixement i gaudi dels recursos i productes; altres elements tecnològics encaminats a singularitzar l'oferta i millorar l'experiència turística o l'ús de programari orientat a la millora de la gestió empresarial turística.  
4. En la configuració de serveis turístics innovadors basats en aplicacions tecnològiques o en models de gestió turística intel·ligents, per mitjà:  
a) D'implantació de sistemes interactius d'informació turística, com ara: la instal·lació de pantalles interactives en les habitacions, parcel·les, bungalous, apartaments i en els punts d'acollida dels establiments turístics; adquisició de Smart TV, així com tauletes tàctils i programari de gestió.  
b) Instal·lació de sistemes d'obertura intel·ligent de portes.  
c) Incorporació de tecnologies en els establiments que permeten la comunicació de veu i dades sense utilitzar cables (WIFI), incloent totes les habitacions, parcel·les, bungalous, apartaments i zones comunes.  
  
d) Incorporació de sistemes de gestió intel·ligent (domòtica) de l'establiment.  
e) Incorporació de tecnologies que permeten la traçabilitat, monitorització i un major coneixement de la demanda turística a través del maneig i tractament de dades per mitjà de tècniques d'anàlisis estadístiques, solucions basades en el model de computació del núvol (informàtica en núvol), tecnologies NFC o solucions de facturació electrònica.  
  
4. COSTOS SUBVENCIONABLES I INTENSITAT DE LES AJUDES:  
1. Formaran part del cost subvencionable les despeses que corresponguen de manera indubtable al desplegament i l'execució de les actuacions proposades, a partir de la data assenyalada en l'article 4.2.e d'aquesta resolució de convocatòria d'ajudes. El cost subvencionable resultarà de la suma dels imports de les partides del projecte que, d'acord amb el que disposa la present resolució, puguen ser objecte d'ajuda.  
L'IVA de l'actuació podrà formar part del cost subvencionable, sempre que siga suportat efectivament pel beneficiari i no siga compensable o recuperable, circumstància que s'haurà d'acreditar segons s'indica en l'article 6.4 d'aquesta resolució.  
2. No resultaran subvencionables les inversions en manteniment o la mera substitució dels equips i les instal·lacions que no suposen una millora substancial del rendiment energètic, una reducció del consum de recursos, un avanç tecnològic o un increment de la seguretat en la prestació de serveis turístics.  
3. La quantia de la subvenció, sense perjuí del que estableix l'article 8.4 de la present resolució, per al cas que es produïsquen empats en l'ordre de prelació que s'establisca, serà la quantitat que resulte d'aplicar un percentatge entre el 45 % i 50 % sobre el cost subvencionable.  
4. L'import de la subvenció no superarà els 40.000 euros per establiment.  
5. No es contemplaran ajudes per a projectes el cost subvencionable de què siga inferior a 15.000 euros excepte en el cas de projectes presentats per empreses de turisme actiu per als quals queda establit en 3.000 euros.  
  
5. DOCUMENTACIÓ A APORTAR AMB LA SOL·LICITUD DE L'AJUDA:  
1. A més d'allò que s'ha exigit amb caràcter general en l'article 6 d'aquesta resolució, haurà de presentar la documentació següent:  
a) Memòria descriptiva i econòmica de l'actuació a realitzar, per mitjà d'imprés disponible en l'adreça d'internet:  
http://www.gva.es/downloads/publicados/IN/25829\_BI.pdf,  
que haurà d'incloure els punts següents:  
- Descripció detallada de l'actuació per a la qual se sol·licita l'ajuda.  
- Calendari d'actuació en què conste l'execució del projecte.  
  
- Quan siga procedent croquis d'ubicació i plànol general de conjunt.  
- Fotografies de l'objecte de la inversió sobre el qual s'actua.  
- Quan siga procedent, estudi d'impacte mediambiental.  
- Pressupost desglossat per partides de despesa de les actuacions a realitzar.  
b) Cada una de les sol·licituds haurà d'anar acompanyada de les respectives declaracions responsables sobre no destrucció d'ocupació, així com d'autofinançament en almenys un 30 %.  
2. Quan les inversions plantejades tinguen un termini d'execució superior a l'exercici pressupostari, les sol·licituds d'ajuda hauran d'anar acompanyades d'un projecte tècnic comprensiu de les partides i pressupostos a desenvolupar en cada una de les fases en què es pretenga executar el mencionat projecte.  
  
6. CRITERIS RELACIONATS AMB L'INTERÉS TURÍSTIC I GRAU DE DESENVOLUPAMENT DEL PROJECTE  
La puntuació d'aquest criteri serà la que resulte de la valoració dels aspectes que a continuació s'assenyalen. Se li assignarà una puntuació màxima de 8 punts.  
a) Qualitat tècnica, viabilitat econòmica i aplicabilitat del projecte: fins a 2 punts.  
b) Caràcter innovador del projecte: 1 punt.  
c) Inclusió de noves tecnologies: 1 punt.  
d) Grau de singularitat del projecte o actuació a la Comunitat Valenciana: 1 punt.  
e) Contribució a la sostenibilitat del medi: 1 punt.  
f) Impacte sobre el municipi o l'entorn en què es desenvolupa l'actuació: 1 punt.  
g) Repercussió del projecte o actuació sobre segments específics de demanda turística (turisme accessible, familiar, sènior o altres): 1 punt.  
  
  
  
  
PROGRAMA 2: SUPORT A ACTIVITATS ESPORTIVES I CULTURALS D'IMPACTE TURÍSTIC INTERNACIONAL  
Consignació: 340.000 euros, línia pressupostària S0000811, capítol IV.  
  
1. OBJECTE: incentivar l'exercici d'activitats esportives i culturals a la Comunitat Valenciana d'impacte internacional i que afavorisquen la generació de fluxos turístics cap a la nostra destinació, i contribuir així mateix a la creació de producte turístic singular i al posicionament de la nostra destinació als mercats internacionals.  
  
2. BENEFICIARIS: els establits en l'article 4.1.b de la present resolució: federacions, fundacions, associacions i empreses organitzadores d'activitats esportives i culturals d'interés turístic que se celebren a la Comunitat Valenciana.  
  
3. ACTUACIONS SUBVENCIONABLES:  
Cada sol·licitant podrà presentar una sol·licitud per a una única actuació, entre les que s'indiquen a continuació:  
1. Campionats, proves, concentracions i esdeveniments esportius de caràcter internacional que se celebren a la Comunitat Valenciana.  
2. Festivals de música de caràcter internacional que se celebren a la Comunitat Valenciana.  
3. Altres festivals i esdeveniments culturals de caràcter internacional vinculats a les arts escèniques que se celebren a la Comunitat Valenciana.  
Les ajudes aniran destinades a finançar l'organització, la promoció i la difusió en mercats nacionals i internacionals de l'activitat subvencionada, i aquesta es vincularà necessàriament amb la promoció i difusió de l'oferta turística de la destinació Comunitat Valenciana. Les activitats subvencionables són:  
a) Campanyes de publicitat en mitjans de comunicació en línia i fora d'aquesta.  
b) Altres suports de difusió.  
c) Despeses directes d'organització de l'actuació subvencionable.  
Les activitats subvencionables seran les que es realitzen entre l'1 de gener de 2017 i el 31 de desembre de 2017.  
  
4. COSTOS SUBVENCIONABLES I INTENSITAT DE LES AJUDES:  
1. Formaran part del cost subvencionable les despeses que corresponguen de manera indubtable al desplegament i l'execució de les activitats proposades, a partir de la data assenyalada en l'article 4.2.e d'aquesta resolució de convocatòria d'ajudes. El cost subvencionable resultarà de la suma dels imports de les partides del projecte que, d'acord amb el que disposa la present resolució, puguen ser objecte d'ajuda, en concret:  
a) Campanyes de publicitat:  
a).1. Costos relatius a la creativitat i producció de suports de comunicació gràfics (redacció de textos, fotografies, mapes, fotomecànica, arts finals i impressió de fullets i cartelleria) i audiovisuals (filmació d'espots, vídeos, locució i gravació de falques radiofòniques), producció de peces publicitàries per a internet (bàners i altres formats).  
  
a).2. Costos relatius a la planificació i compra de mitjans i espais publicitaris (anuncis en televisió, mitjans escrits, ràdio i internet) de les campanyes de publicitat de qualsevol àmbit.  
b) Altres suports de difusió: fullets díptics, tríptics, cartells, tanques, pancartes i altres grans formats, que formen part de les campanyes de publicitat o com a suports singulars de difusió de l'activitat subvencionada, així com material gràfic i audiovisual i els suports promocionals per a la realització de campanyes itinerants (roadshows) com poden ser vehicles mòbils.  
c) Despeses derivades de l'organització de l'activitat subvencionada relatives al muntatge d'instal·lacions i lloguer d'equips. Les despeses admeses no podran representar més d'un 20 % del cost subvencionable.  
  
L'IVA de l'activitat podrà formar part del cost subvencionable, sempre que siga suportat efectivament pel beneficiari i no siga compensable o recuperable, circumstància que s'haurà d'acreditar segons s'indica en l'article 6.4 d'aquesta resolució.  
2. No resultaran subvencionables:  
a) La publicació d'informació sobre l'activitat subvencionada en format de reportatge gràfic.  
b) La producció i emissió de programes de seguiment, entrevistes, en ràdio i televisió.  
c) Les despeses de transport, dietes o desplaçaments motivades per la realització de l'activitat.  
d) Les despeses derivades de viatges de familiarització, servei d'àpats (catering) o atencions a invitats.  
e) La contractació de serveis d'animació o personal de suport.  
3. La quantia de la subvenció, sense perjuí del que estableix l'article 8.4 de la present resolució, per al cas que es produïsquen empats en l'ordre de prelació que s'establisca, serà la quantitat que resulte d'aplicar un percentatge entre el 45 % i el 50 % sobre el cost subvencionable.  
  
4. L'import de la subvenció no superarà els 40.000 euros per projecte subvencionat.  
5. No es contemplaran ajudes per a projectes el cost subvencionable de què siga inferior a 10.000 euros.  
  
5. DOCUMENTACIÓ ESPECÍFICA A APORTAR AMB LA SOL·LICITUD DE L'AJUDA:  
1. A més d'allò que s'ha exigit amb caràcter general en l'article 6 d'aquesta resolució, haurà de presentar la documentació següent:  
Memòria descriptiva i econòmica de l'activitat a realitzar, per mitjà d'imprés disponible en l'adreça d'internet:  
http://www.gva.es/downloads/publicados/IN/25935\_BI.pdf,  
que haurà d'incloure els punts següents:  
- Descripció detallada de l'activitat per a la qual se sol·licita l'ajuda, incloent-hi un dossier gràfic de l'actuació a realitzar i els objectius a aconseguir.  
- Dades que motiven que l'activitat a realitzar té un impacte turístic internacional.  
- Estudi independent amb l'estimació dels impactes generats per l'activitat subvencionada, tant abans com durant la celebració d'aquesta, amb dades totals i desglossades.  
- Documentació acreditativa de la previsió d'assistenta que capta l'activitat subvencionada i de la captació de demanda internacional cap a l'activitat subvencionada.  
- Calendari estimat d'execució de l'activitat a realitzar.  
- Pressupost de l'activitat que haurà d'anar desglossat per partides de despesa i en el qual s'especificaran per separat, com a mínim, els costos corresponents a les diferents activitats que es detallen en l'apartat Costos subvencionables i intensitat de les ajudes del present programa.  
  
  
6. CRITERIS RELACIONATS AMB L'INTERÉS TURÍSTIC I GRAU DE DESENVOLUPAMENT DEL PROJECTE  
La puntuació d'aquest criteri serà la que resulte de la valoració dels aspectes que a continuació s'assenyalen. Se li assignarà una puntuació màxima de 8 punts.  
a) Qualitat tècnica, viabilitat econòmica i aplicabilitat del projecte: fins a 2 punts.  
b) Nombre d'impactes que genera l'actuació: fins a 2 punts  
- Si el nombre d'impactes és superior a 83.757.805: 2 punts.  
- Si el nombre d'impactes està entre 71.170.040 i 03.173.189: 1 punt.  
El valor «nombre d'impactes» comprén tant els generats en àmbit nacional com internacional, abans (entenent per tal des de l'1/1/2017) i durant la celebració de l'activitat subvencionada, com aquells que siguen generats tant per les accions promocionals i publicitàries com per la cobertura informativa i retransmissió en mitjans.  
  
c) Nombre de visitants o assistenta que capta l'activitat subvencionada fins a 4 punts.  
c).1. Campionats, proves, concentracions i esdeveniments esportius  
- Nombre de visitants / assistents que capta l'activitat subvencionada: 3 punts.  
· Si l'activitat subvencionada capta menys de 10.000 assistents: 0 punts.  
· Si l'activitat subvencionada capta entre 10.001 i 20.000 assistents: 1 punt.  
· Si l'activitat subvencionada capta entre 20.001 i 30.000 assistents: 2 punts.  
· Si l'activitat subvencionada capta més de 30.000 assistents: 3 punts.  
- Captació de demanda internacional cap a l'activitat subvencionada: fins a 1 punt  
· Si aquesta suposa menys del 10 % del nombre total d'assistents: 0 punts.  
· Si aquesta suposa del 10 % al 20 % del nombre total d'assistents: 0,5 punts.  
· Si aquesta suposa més del 20 % del nombre total d'assistents: 1 punt.  
c).2. Festivals de música de caràcter internacional  
- Nombre de visitants / assistents que capta l'activitat subvencionada: 3 punts.  
· Si l'activitat subvencionada capta menys de 20.000 assistents: 0 punts.  
· Si l'activitat subvencionada capta entre 20.001 i 40.000 assistents: 1 punt.  
· Si l'activitat subvencionada capta entre 40.001 i 60.000 assistents: 2 punts.  
· Si l'activitat subvencionada capta més de 60.000 assistents: 3 punts.  
- Captació de demanda internacional cap a l'activitat subvencionada: fins a 1 punt  
· Si aquesta suposa menys del 10 % del nombre total d'assistents: 0 punts.  
· Si aquesta suposa del 10 % al 20 % del nombre total d'assistents: 0,5 punts.  
· Si aquesta suposa més del 20 % del nombre total d'assistents: 1 punt.  
c).3. Altres festivals i esdeveniments culturals de caràcter internacional vinculats a les arts escèniques:  
- Nombre de visitants / assistents que capta l'activitat subvencionada: fins a 3 punts.  
· Si l'activitat subvencionada capta menys de 2.000 assistents: 0 punts.  
· Si l'activitat subvencionada capta entre 2.001 i 3.000 assistents: 1 punt.   
· Si l'activitat subvencionada capta entre 3.001 i 4.000 assistents: 2 punts.  
· Si l'activitat subvencionada capta més de 4.001 assistents: 3 punts.  
  
- Captació de demanda internacional cap a activitat subvencionada: fins a 1 punt  
· Si aquesta suposa menys del 10 % del nombre total d'assistents: 0 punts.  
· Si aquesta suposa del 10 % al 20 % del nombre total d'assistents: 0,5 punts.  
· Si aquesta suposa més del 20 % del nombre total d'assistents: 1 punt.  
  
  
  
PROGRAMA 3: IMPULS AL MÀRQUETING DE PRODUCTE TURÍSTIC DE LA COMUNITAT VALENCIANA  
Consignació: 263.000 euros, línia pressupostària S0000835, capítol IV.  
  
1. OBJECTE: incentivar el desenvolupament de projectes que contribuïsquen a introduir en el mercat nous productes turístics per a diversificar l'oferta i desestacionalitzar la demanda.  
  
2. BENEFICIARIS: els establits en l'article 4.1.c de la present resolució: associacions i empreses, que desenvolupen actuacions de promoció i comercialització de productes turístics de la Comunitat Valenciana.  
3. ACTUACIONS SUBVENCIONABLES:  
  
Cada sol·licitant podrà presentar una sol·licitud per a un únic projecte les actuacions subvencionables del qual podran ser una o diverses entre les que s'indiquen a continuació, sempre que estiguen realitzades en col·laboració amb l'Agència Valenciana del Turisme:  
  
a) Campanyes de publicitat en mitjans de comunicació en línia i fora d'aquesta.  
b) Altres suports de difusió.  
c) Despeses de participació en fires o accions promocionals.  
d) Despeses derivades de la contractació d'assistència tècnica externa per a impulsar la gestió de la promoció i comercialització de productes turístics de la Comunitat Valenciana.  
L'actuació subvencionada haurà de tindre per objecte la promoció, distribució o comercialització de:  
a) Productes estructurats en rutes: «Ruta de la Seda», «Ruta del Grial», «Ruta dels Borja», «Camins de Dinosaures» o altres lligades a l'art rupestre, jaciments arqueològics, castells i torres sentinella, rutes històriques, etc.  
b) Productes de pescaturisme i agroturisme, com ara enoturisme, oleoturisme, etc., així com tours gastronòmics.  
c) Serveis i productes certificats amb la marca Parcs Naturals.  
d) Activitats nàutiques, aquàtiques, busseig, golf, turisme de naturalesa, senderisme, BTT, cicloturisme, turisme eqüestre, turisme ornitològic, astroturisme, i totes aquelles englobades amb el concepte de turisme actiu.  
e) Activitats de turisme MICE (reunions, incentius, congressos i grans esdeveniments).  
f) Activitats lligades al turisme de salut.  
g) Productes etnològics relacionats amb l'artesania, els costums i les festes populars, especialment aquelles que tinguen declaració d'interés turístic.  
h) Productes turístics basats en figures declarades patrimoni de la humanitat.  
Les actuacions subvencionables seran les que es realitzen entre l'1 de gener i el 31 de desembre de 2017.  
  
4. COSTOS SUBVENCIONABLES I INTENSITAT DE LES AJUDES  
Formaran part del cost subvencionable les despeses que corresponguen de manera indubtable al desplegament i l'execució de les actuacions proposades, a partir de la data assenyalada en l'art. 4.2.e) d'aquesta resolució de convocatòria d'ajudes. El cost subvencionable resultarà de la suma dels imports de les partides del projecte que, d'acord amb el que disposa la present resolució, puguen ser objecte d'ajuda. En concret:  
A) Campanyes de publicitat:  
a.1. Costos relatius a la creativitat i producció de suports de comunicació gràfics (redacció de textos, fotografies, mapes, fotomecàniques, arts finals, i impressió de fullets i cartelleria) i audiovisuals (filmació d'espots, vídeos, locució i gravació de falques radiofòniques), producció de peces publicitàries per a internet (bàners i altres formats). Els suports destinats a la promoció en línia contemplaran la seua traducció a, almenys, un idioma estranger o subtítols en cas de material audiovisual.  
a.2. Costos relatius a la planificació i compra de mitjans i espais publicitaris (anuncis en televisió, mitjans escrits, ràdio, mitjans en línia i campanyes en buscadors i xarxes socials) de les campanyes de publicitat de qualsevol àmbit.  
B) Altres suports de difusió:  
b.1 Fullets, catàlegs, cartells, tanques, pancartes i altres grans formats que formen part de les campanyes de publicitat o com a suports singulars de difusió en, almenys, un idioma estranger.  
b.2 Costos relatius a la creació o actualització de continguts de pàgines web, sempre que les dites actualitzacions complisquen les condicions següents: estiguen orientades a la comercialització de serveis turístics per mitjà d'un motor de reserves tipus Travel Open Apps o semblant, el seu contingut estiga traduït almenys a un idioma estranger, impliquen renovació de la imatge de la web amb imatges de qualitat i de contingut experiencial i incorporen un enllaç a la web   
www.comunitatvalenciana.com.  
b.3 Costos relatius a accions de posicionament orgànic del lloc web (website) en buscadors i xarxes socials.  
C) Despeses derivades de la participació en fires o accions promocionals  
c.1 Costos relatius a transport i allotjament motivats per la realització de l'activitat subvencionada.  
c.2 Costos relatius al lloguer d'espais i mitjans necessaris per a la realització de l'activitat subvencionada.  
Les despeses admeses en aquest apartat C no podran representar més del 20 %, 30 % o 50 % del cost total subvencionable en funció de si l'activitat subvencionada té lloc respectivament a la Comunitat Valenciana, en el mercat nacional o els mercats internacionals.  
D) Despeses derivades de la contractació d'assistència tècnica externa per a impulsar la gestió de la promoció i comercialització de productes turístics de la Comunitat Valenciana.  
Les despeses admeses en aquest apartat D no podran representar més del 10 %, 15 % o 20 % del cost total subvencionable en funció de si l'activitat subvencionada té lloc respectivament a la Comunitat Valenciana, en el mercat nacional o els mercats internacionals.  
L'IVA de l'actuació podrà formar part del cost subvencionable, sempre que siga suportat efectivament pel beneficiari i no siga compensable o recuperable, circumstància que s'haurà d'acreditar segons s'indica en l'article 6.4 d'aquesta resolució.  
No resultaran subvencionables:  
- Els estudis d'anàlisis prèvies relatius al producte objecte de l'actuació.  
- Els conceptes de despesa corrent de funcionament del sol·licitant.  
  
- El registre de dominis en internet.  
- La contractació de serveis d'animació o personal de suport.  
La quantia de la subvenció, sense perjuí del que estableix l'article 8.4 de la present resolució, per al cas que es produïsquen empats en l'ordre de prelació que s'establisca, serà la quantitat que resulte d'aplicar un percentatge entre el 65 % i el 70 % sobre el cost subvencionable.  
  
L'import de la subvenció no superarà els 10.000 euros per projecte subvencionat.  
No es contemplaran ajudes per a projectes el cost subvencionable de què siga inferior a 3.000 euros.  
  
5. DOCUMENTACIÓ A APORTAR AMB LA SOL·LICITUD D'AJUDA  
A més d'allò que s'ha exigit amb caràcter general en l'article 6 de la present resolució, s'haurà de presentar la documentació següent:  
1. Memòria descriptiva i econòmica de l'actuació, per mitjà d'imprés disponible en l'adreça d'internet:  
 http://www.gva.es/downloads/publicados/IN/25496\_BI.pdf,  
que haurà d'incloure els punts següents:  
- Descripció detallada de l'actuació a realitzar.  
- Calendari d'actuació en què conste l'execució del projecte.  
  
2. Pressupost d'execució: el pressupost de l'activitat haurà d'anar desglossat per partides de despesa i en aquest s'especificaran per separat, com a mínim, els costos corresponents a les diferents activitats que es detallen en l'apartat Costos subvencionables i intensitat de les ajudes del present programa.  
A més de la informació i documentació assenyalada, l'Agència Valenciana del Turisme podrà requerir qualsevol altra que s'estime necessària per a l'adequada valoració de la sol·licitud presentada.  
  
6. CRITERIS RELACIONATS AMB L'INTERÉS TURÍSTIC I GRAU DE DESENVOLUPAMENT DEL PROJECTE  
La puntuació d'aquest criteri serà la que resulte de la valoració dels aspectes que a continuació s'assenyalen. Se li assignarà una puntuació màxima de 8 punts.  
a) Qualitat tècnica, viabilitat econòmica i aplicabilitat del projecte: fins a 2 punts  
- Quan el sol·licitant de l'ajuda siga una empresa se li assignarà 1 punt, si la iniciativa es presenta a títol individual, i 2 punts, si en aquesta participen un mínim de tres empreses.  
- Quan el sol·licitant siga una associació la puntuació a obtindre no estarà condicionada al nombre d'integrants d'aquesta.  
b) Contribució del projecte o actuació a la desestacionalització de l'activitat turística. 2 punts.  
c) Repercussió del projecte o actuació sobre segments específics de demanda turística (turisme accessible, familiar, sènior o altres): 1 punt.  
  
d) Duració de l'actuació de promoció o comercialització objecte de l'ajuda: fins a 2 punts  
- Si l'actuació té una duració de com a mínim sis mesos: 2 punts.  
- Si l'actuació té una duració d'entre tres i sis mesos: 1,5 punts.  
  
- Si l'actuació té una duració d'entre un i tres mesos: 1 punt.  
  
- Si l'actuació té una duració menor a un mes: 0,5 punts.  
e) Caràcter innovador del projecte o actuació: 1 punt.